Daína Chaviano

**Daína Chaviano**, nada na Habana o 19 de febreiro de 1957, é unha escritora cubana con cidadanía estadounidense desde 1991. Está considerada unha das tres escritoras máis importantes da Literatura fantástica e de Ciencia ficción en lingua española, xunto con Angélica Gorodischer (Arxentina) e Elia Barceló (España) con quen integra a chamada "Trindade Femenina da Ciencia ficción en Hispanoamérica".

Mentres viviu en Cuba, publicou varios libros de fantasía e ciencia ficción, converténdose na autora máis vendida e admirada dentro de ambas as vertentes na historia do seu país. Despois de abandonar a illa, en 1991, destacouse por unha serie de novelas onde abordou asuntos máis contemporáneos e históricos con fortes elementos mitolóxicos e fantásticos.

Aínda que o peso da súa obra se dirixe ao lector adulto, tamén publicou varios libros para mozos. Nese concepto, a súa literatura resulta bastante *sui géneris* porque ás veces as fronteiras entre as idades dos seus lectores resultan bastante difusas.

A súa prosa móvese con igual soltura na modalidade fantástica e na tradicional. Tanto nunha como noutra obtivo premios e recoñecementos internacionais.

Os seus temas abarcan a mitoloxía, o erotismo, a historia antiga, a socioloxía, a parapsicoloxía, a política e a maxia.

É curmá do actor cubano César Évora.

## Biografía 
Descendente de franceses e asturianos, é licenciada en lingua e literatura inglesa pola Universidade da Habana. Gañou o seu primeiro premio literario cando aínda era estudante, na primeira convocatoria que se facía en Cuba para un concurso de ciencia ficción, co seu libro *Los mundos que amo*. Máis tarde fundou o primeiro obradoiro literario de ciencia ficción no seu país, ao que nomeou Óscar Hurtado como homenaxe ao pai do xénero na illa caribeña. 

En 1989, o seu libro *País de dragones* obtivo o Premio Nacional de Literatura para Nenos e Mozos "A Idade de Ouro". Con todo, nunca chegou a publicarse en Cuba porque foi censurado cando a autora decidiu abandonar o país, en 1991, para establecerse en Estados Unidos.

	En 1998 alcanz*o*u recoñecemento internacional cando recibiu o Premio Azorín de Novela en España, por *El hombre, la hembra y el hambre.* Esta obra forma parte do seu ciclo novelístico «La Habana Oculta», ao que tamén pertencen *Casa de juegos* (1999), *Gata encerrada* (2001) e *La isla de los amores infinitos* (2006). Esta serie foi cualificada como “o proxecto novelístico máis coherente da súa xeración, indispensable para entender a psicoloxía social e os altibaixos espirituais dos cubanos”.

En 2004 foi a Invitada de Honra ao 25.º Congreso Internacional da arte Fantástica (25th Internacional Conference for the Fantastic in the Arts, ICFA), o maior evento académico do mundo dedicado á literatura e á arte de ciencia ficción e fantasía que se celebra anualmente en Estados Unidos. Foi a primeira vez que se outorgou esa honra a un escritor de fala hispana.

En 2007 a súa novela *La isla de los amores infinitos* foi galardoada coa Medalla de Ouro no certame Florida Book Awards —que recoñece os mellores libros publicados anualmente por autores residentes nese estado—, na categoría Mellor Libro en Lingua Española.

*La isla de los amores infinitos* foi publicada en 26 idiomas e converteuse na novela cubana máis traducida de todos os tempos.

En novembro de 2014 foi a Escritora Homenaxeada durante a Feira Universitaria do Libro en Tabasco (México), onde recibiu o Premio Nacional Malinalli para a Promoción das Artes, os Dereitos humanos e a Diversidade Cultural, que até entón só recibiran figuras da cultura e a sociedade mexicana. Foi a primeira vez que se entregou este galardón a unha figura internacional.

A súa colección de contos *Extraños testimonios* saíu en xaneiro de 2017. Nunha entrevista, *Chaviano* clasificou o xénero ao que pertencía esta obra como "gótico caribeño", debido a que reúne textos con "elementos do horror, o absurdo, o erotismo e certa dose de humor *cortaziano*, en ambientes tropicais e solleiros, especificamente do Caribe".

Fora o último libro que escribiu antes de abandonar Cuba. Tras permanecer inédito durante vinte e cinco anos, foi publicado en España polo editorial Huso, que desde entón se deu á tarefa de rescatar outros títulos desta autora, esgotados desde había anos, como *El abrevadero de los dinosaurios* (novembro de 2017) e *Fábulas de una abuela extraterrestre* (novembro de 2018).

En 2019 publicouse a súa novela *Los hijos de la Diosa Huracán*, un thriller histórico que implicou un traballo investigativo de máis dunha década. Con esta obra, a súa autora recreou na ficción o universo dos taínos, rescatando o legado da principal cultura indíxena do Caribe. A novela recibiu a Medalla de Ouro no concurso Florida Book Awards por Mellor Libro en Lingua Española, convertendo a Chaviano na única escritora en obter dúas veces o galardón nesa categoría. Tamén obtivo o primeiro lugar en dúas categorías do certame International Latino Book Awards: Best Popular Fiction e Best Novel Adventure or Drama in Spanish.

O seu libro *País de dragones* (Grupo Editorial Norma, Colombia, 2021), recibiu o premio Os Mellores do Banco do Libro, outorgado aos mellores libros para nenos e mozos en lingua española. Xunto con *Amoroso planeta*, tamén publicado por esa editorial, foi incorporado aos cursos de lectura nos colexios dese país.

Os seus contos e poemas foron incluídos en decenas de antoloxías.

*The Encyclopedia of Science Fiction*, a seminal obra crítica do xénero, escrita por John Clute e Peter Nicholls, recolle amplamente as súas acheguas dentro da ciencia ficción.

É a única escritora cubana viva cun artigo individual na clásica *Enciclopedia Británica*.

## Influencias literarias 
As súas influencias literarias proveñen fundamentalmente do mundo celta, de diversas mitoloxías e das principais epopeas de pobos antigos. Entre estes referentes atópanse o ciclo artúrico, os mitos gregos, romanos, exipcios, precolombianos e afrocubanos, e as primeiras epopeas da humanidade, próximas á prehistoria, tales como o *Poema de Gilgamesh*, o *Mahábharata*, o *Popol Vuh*, a *Odisea*, e outros similares.

Este gusto polo máxico e o mitolóxico desembocou nun estilo marcadamente distinto ao doutros escritores do seu país. A propia autora recoñeceu que non ten afinidade nungunha coa literatura cubana de ningunha época. Tampouco a literatura hispanoamericana parece ser un referente temático nela. Coa excepción de nomes como Manuel Mujica Lainez e Mario Vargas Llosa, o seu punto de contacto máis importante con Latinoamérica son as mitoloxías precolombianas.

En termos xerais, as súas influencias contemporáneas proveñen de autores europeos e anglosaxóns como Margaret Atwood, Milan Kundera, Ursula K. LeGuin, Ray Bradbury, Anaïs Nin, J. R. R. Tolkien e William Shakespeare, entre outros.

## Obra 
### Novela 
* *Fábulas de una abuela extraterrestre* (1988). Letras Cubanas, Cuba; 2003: Editorial Océano, México; 2018: Editorial Huso, España, ISBN  978-84-949090-2-3
* *El hombre, la hembra y el hambre* (1998). Editorial Planeta, Barcelona, España. ISBN 9788408025306.
* *Casa de juegos* (1999)*.* Editorial Planeta, Barcelona, España. 200 páxs. ISBN 978-8408030669.
* *Gata encerrada* (2001)*.* Editorial Planeta, Barcelona, España. 296 páxs. ISBN 9788408038795.
* *La isla de los amores infinitos* (2006). Editorial Grijalbo, España. 416 páxs. ISBN 9788425340253.
* *Los hijos de la Diosa Huracán* (2019). Editorial Grijalbo, España. 736 Páxs. ISBN 9788425357299.

### Novela curta 
* *Historias de hadas para adultos* (1986). Letras Cubanas, Cuba; 2007: Ediciones Minotauro, España, 176 páxs. ISBN 9788445076422.
* *Un hada en el umbral de La Tierra* (2015). Ediciones El Naranjo, México. ISBN 978-607-7661-86-3.

### Contos 
* *Los mundos que amo* (1980). Ediciones Unión, Cuba. Alfaguara, 2004, ISBN 978-9587042160.
* *Amoroso planeta* (1983). Letras Cubanas, Cuba; 2019: Editorial Norma, Colombia. 160 páxs. ISBN 9789580012139.
* *El abrevadero de los dinosaurios* (1990). Letras Cubanas, Cuba; 2005: Sello Nueva Imagen, México; 2017: Editorial Huso, Madrid, España, .
* *País de dragones* (2001). Espasa Juvenil, Madrid, España, ISBN 978-8423963461; 2021: Editorial Norma, Colombia.
* *Extraños testimonios* (2017). Editorial Huso, España; 2023: Editorial Minotauro, Colombia. ISBN 978-84-946245-4-4.

### Poesía 
* *Confesiones eróticas y otros hechizo* (1994). Editorial Betania, Madrid, España: Cuba: La Luz, 2016, ISBN 978-959-255-128-2.

### Cinema 
* *La anunciación* (1989). Editorial Extensión Universitaria, A Habana, Cuba.

## Premios e distincións 
* 2022: Premio Internacional de Literatura outorgado por Banco do Libro (categoría xuvenil), por *País de dragones*.
* 2020: Primeiro lugar nas categorías Best Popular Fiction (Mellor Ficción Popular) e Best Novel Adventure or Drama in Spanish (Mellor Novela de Aventura ou Drama en Español) nos International Latino Book Awards (Premio Internacional do Libro Latino), por *Los hijos de la Diosa Huracán*.
* 2020: Medalla de Ouro na categoría Mellor Libro en Lingua Española. Florida Book Awards 2019 (Estados Unidos), por *Los hijos de la Diosa Huracán.*
* 2017: Convidada de Honra ao 35° HispaCon (Navacerrada, España).
* 2017: Convidada de Honra á 12a Convención Norteamericana de Ciencia Ficción (San Juan, Porto Rico).
* 2014: Premio Nacional Malinalli para a Promoción das Artes, os Dereitos Humanos e a Diversidade Cultural (México).
* 2014: Convidada de Honra e escritora homenaxeada na Feira Universitaria do Libro de Tabasco (México).
* 2010: International Dublin Literary Award IMPAC Longlist por *The Island of Eternal Love* (*La isla de los amores infinitos*, tradución de Andrea G. Labinger).
* 2008: Finalista do Prix Relay du Roman d'Évasion (Francia), por *La isla de los amores infinitos*.
* 2007: Medalla de Ouro na categoría Mellor Libro en Lingua Española. Florida Book Awards 2016 (Estados Unidos), por *La isla de los amores infinitos*.
* 2004: Máxima Invitada de Honra ao 25.º Congreso Internacional da arte Fantástico, Fort Lauderdale (Estados Unidos).
* 2003: Premio Internacional de Fantasía Goliardos (México), por *Fábulas de una abuela extraterrestre*.
* 1998: Premio Azorín de Novela (España), por *El hombre, la hembra y el hambre*.
* 1990: Premio Anna Seghers, Academia de Artes de Berlín (Alemaña), por *Fábulas de una abuela extraterrestre.*
* 1989: Premio Nacional de Literatura Xuvenil "A Idade de Ouro" (Cuba), por *País de dragones*.
* 1988: Premio Nacional "13 de marzo" ao mellor guión de cinema inédito (Cuba), por *La anunciación*.
* 1979: Premio Nacional de Literatura David de ciencia ficción (Cuba), por (*Loss mundos que amo*).

## Notas 
## Véxase tamén 
### Ligazóns externas 
Web oficial da autora